Preşedintele PNL, Ludovic Orban, le-a declarat, duminică, jurnaliştilor că liberalii vor ataca la Curtea Constituţională (CCR) legile justiţiei, dacă vor trece de Parlament şi a susţinut că UDMR, care este membru PPE, are obligaţia de a vota împotriva propunerilor PSD.

”PNL se opune, vom vota împotriva oricărui amendament al PSD-ALDE care poate să afecteze independenţa puterii judecătoreşti şi autonomia în activitatea magistraţilor. Evident, în momentul de faţă pregătim temeiuri de atac la CCR, în cazul în care vor trece legile”, a spus Orban.

Liderul PNL a criticat votul dat de UDMR pe aceste legi şi a spus că Uniunea are obligaţia de a vota împotriva propunerilor formulate de PSD, deoarece face parte din Partidul Popular European.

”Nu pot să nu readuc aminte că fără UDMR aceste legi nu ar fi fost adoptate şi din nou le adresez celor de la UDMR să iasă din această plasă a partidului de guvernământ. Ei sunt membri ai Partidului Popular European şi au obligaţia de a vota împotriva propunerilor formulate de PSD, care nu sunt susţinute la nivelul Partidului Popular European şi în general la nivelul Uniunii Europene”, potrivit lui Orban.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.